정조 17년
癸丑十二月初一日上御熙政堂常參兼行次對吏兵房承旨持歲抄入侍輪對官久任郞廳同爲入侍時行都承旨洪明浩左承旨李勉兢右承旨洪仁浩左副承旨李冕膺右副承旨鄭大容同副承旨宋銓假注書鄭文始洪樂游記注官承膺祚記事官徐有聞東班左議政金履素左參贊李聖圭右參贊洪秀輔漢城判尹具庠戶曹判書沈頤之吏曹判書金思穆禮曹判書閔鍾顯大司憲林蓍喆掌令李鎭宅校理李錫夏正言尹悌東副修撰崔獻重司僕僉正趙祥逵吏曹正郞朴吉源戶曹正郞鄭東敎李始源司僕判官韓大裕軍器判官宋堯熙禮曹佐郞金載聲監察洪亮猷典籍韓用鐸漢城主簿徐謙淳內贍主簿金濟萬掌樂主簿趙基顯西氷庫別提辛漸造紙別提洪疇九瓦署別提韓師鎭尙衣直長金龍淳平市直長鄭元彬軍資直長許默養賢庫直長李宗直掌苑奉事金相謙廣興副奉事崔粹綗禮賓參奉金尙弼東學訓導禹錫龜西班判府事朴宗岳西春君爗綾城尉具敏和行司直鄭昌順鄭民始李文源判敦寧李敏輔工曹判書邊得讓兵曹判書鄭好仁刑曹判書李致中行副司直金持默李敬懋訓鍊都正趙心泰行副司直李漢豐漢城左尹沈煥之副司直尹行任僉知任希遠兵曹正郞尹魯東洪大協刑曹正郞李潤明工曹正郞申宅權工曹佐郞李度翼宣惠郞廳李廷恢李憲儒李潞秀鄭國仁宋持敬中樞都事金宅和訓鍊都監軍色從事官李相璜訓鍊都監鳥銃色從事官韓光傳訓鍊都監火藥色從事官李台峻訓鍊都監軍餉色把摠李厚在禁衛營軍色從事官鄭尙愚禁衛營糧餉色從事官柳和源御營廳糧餉色從事官尹恒儉備邊郞李成德朴廷宅尹之謙白海鎭李德純柳春源尹益儉以次進伏訖履素曰冬候尙煖寒燠不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰頃因禁衛大將李漢豐所啓該營米保中數千石換作太保便否關問各道矣卽見黃海前監司李祖承所報則以爲今此以米換太非止一年之事而參以事勢則金川平山海州康翎等四邑田多畓小以太備納稍可便易爲辭矣該營以支放太條之苟艱曾有此變通之請而關問諸道擧皆不願而金川等四邑田多畓少以太備納旣云便易則四邑所在該營保米準折換太不害爲兩便之政依所報換作之意分付何如上曰依爲之出擧條履素曰今年諸道捧糴之政似當次第垂畢矣大抵蓄穀預備法意至重而或値歉歲守宰之催科者惟以目下之多捧爲彌縫之計全未念及於嗣歲之民食以是之故穀品麤劣邑邑皆然間有停捧之時則尤爲吏鄕弄奸之資轉成痼弊良可寒心今則幸値豐登民力不至如前若或一向因循使所捧之穀又欠精實則來頭分給之際實惠未究流弊滋甚所關非細臣謂另飭諸道道臣使之逐邑察飭俾有實效至於舊還之當捧者每當歲末或不無未及收殺而稱以準捧之弊穀簿之紊亂多由於此此亦預先嚴飭俾無從後現發大段抵罪之意一體嚴飭宜矣上曰依爲之出擧條履素曰諸道殺獄必以情犯可惡詞證俱備者錄啓蓋其法例然也錄啓之後或有特蒙好生之德置之惟輕之科生者浹恩死者無憾而至於未錄啓罪囚則比諸錄啓中罪人雖或有情犯稍別詞證不明者而特緣獄案旣成又因被囚多年道臣守令雖知其可疑而終不敢擅自傅輕月三訊推如例爲之然則諸道列邑安知無抱冤枉而無路自申者乎道臣新赴任後卽爲審理殺獄已有定式此實出於恤囚之聖德而只就已錄啓者論理狀聞而已至於未錄啓罪人則多不得擧論未蒙一視之政者亦涉矜惻今當歲末不可無慮囚之擧分付諸道道臣凡殺獄未錄啓中如有獄情可疑之端者各別出意見狀請稟處仰體欽恤之聖意恐合事宜故敢此仰達矣上曰依爲之出擧條履素曰堂下武臣朔試射旣有各技試取之規矩則滿四矢者呼不於他技者亦云可駭第聞月前朔試射時堂下武臣數人以其已充四矢之故呼不於騎芻則兵判謂以違式一竝草記請汰云汰之誠是矣而又聞伊日騎芻因日暮而旋卽中輟云苟欲守法則騎芻之中輟非矣旣已中輟則準矢者之落職亦冤矣不但物情之擧懷不平前後事面殊涉郞當雖以朔試射言之至月試射之公然停廢尤極未安兵曹判書鄭好仁推考何如上曰依爲之出擧條上曰大臣筵奏旣箚着於自己則未及畢說之前兵判之徑先起立欲爲分疏者大關筵體侍衛退出之後方帶備堂之人事當入參於賓席而仍無去處筵體之乖損又如此矣履素曰今日常參旣有兼行次對之命則備堂之自侍衛退出者當爲還入同參於次對之班而諉以侍衛之已退不爲入參者跡涉占便事甚未安當該備堂鄭昌順金持默竝推考臣旣以兵曹事有所陳達而奏事未畢之前徑先起立若將分疏揆以事體亦極未安兵曹判書鄭好仁亦爲推考何如上曰近來朝體之不嚴甚矣雖以今日兵判擧措言之設使大臣請推之言差爽於本事徐待奏語之畢陳罪名之如何而以疏以言間當於筵退後略申情勢而已敢於法筵肅穆之地挺身勦說惜乎大臣之未能卽地規正而一味聒聒不顧事面寧有如許體例今則卿旣請罪罪名太輕兵判鄭好仁罷職異於年少新進則豈昧應行格例而侍衛先退之後旣不各就備堂本班欲以詢問事顧問終不知在何處其徑歸私次可知兩備堂亦不可推考而止罷職可也出擧條民始曰近年以來以嶺南漕卒之無回糧自本廳貸下米石仍令漕倉收捧於漕卒而上納矣自該倉直於除留米中會減上下三次貸去不報之數爲七百六十餘石矣漕卒旣有越海糧回糧米則又爲之貸下回糧已是大惠不爲還捧以除留米會減極爲駭然除留法意與儲置無異則決不可無端犯用而況漕卒之給糧本自有裕則又以公穀上下尤爲無義旣無前例不可創開申飭該道使之卽速還捧於漕卒待明春添載上送本廳旣令收捧上送則該倉之不有京廳之知委擅自冒減於除留米者不可無責各年漕倉邑守令令該道捧現告上送拿問處之何如上曰大臣之意何如履素曰漕卒回糧旣自該倉題給則京廳之貸給已是意外而該倉不卽捧上充補以儲置任意會減極爲駭然該堂爲先從重推考會減勿施貸給本米卽爲準捧還充之意嚴飭分付何如上曰大抵恩渴之弊莫有甚於近日其責固在於朝廷上好下甚爲弊日加有司之臣如此營邑之臣又如此本事委折則雖未知其緣甚而一則曰法外二則曰法外也法外之事初何以許之旣許而又不致察於營邑之法外勘定節節駭然不可仍置當該各年諸堂竝施罷職之典此後此等之習自廟堂各別嚴飭有司營邑之臣而貶月當前先從未封啓諸道須於貶目黜斥沽譽者無論違道與否切勿純褒甚者置之中下事分付京各司亦爲出朝報嚴飭可也出擧條民始曰昨年戶曹貸用惠廳米之代以嶺南所在備局軍作米二萬石請得以報而該道還穀多數停退備局句管穀無以充此數且本廳需用時急不得已以均廳軍作米取用均廳軍作米設置之後曾無自他司取用之例此路一開有違事目前堂上亦以卽爲釐正爲言今年該道停退還穀旣已準捧備局句管之穀自當有裕依戶曹當初請得以備局軍作米二萬石充補昨年所用均廳軍作米後釐正會案之意申飭該道何如上曰大臣之意何如履素曰均廳軍作米設置法意事目至嚴從前不敢任意取用則以備局軍米之不足移此補彼事極駭然係是創行有關後弊當該堂上推考何如上曰依爲之均廳事目何等至嚴則無論事勢之如此如彼首自闊狹大關後弊此後更有如前之弊該堂勘以違令之律可也出擧條文源曰縉紳相敬乃所以尊朝廷也隔二等則隱避隔一等則讓路自是體貌而近來或於街路往來之際宜讓路者不讓路宜回馬者不回馬宜隱身者不隱身不念爵秩之高下戛過前進便作能事此爲壞損朝體之大者自廟堂各別嚴飭洞革前習似好故敢此仰達矣上曰卿之此奏可謂目下先務是矣是矣國之有體統猶人之有家法莫曰屬於儀文間細節灑掃應對爲齊治平之本大抵邇之事父將而遠之事君也入而敬兄將以出而敬長也爲學做聖之方其要亦自外面威儀上用工始觀於程子四勿箴制之於外之語及朱子敬齋箴正衣冠之訓庶驗予言之不誣數十年來朝端乏矜式之美野外無在山之畏童習浮靡長益放縱居常動作不識繩墨及其立朝從宦已不免技癢之所使且況濡染於先進者卽亦這般風俗則禮讓二字非所可論常常以體統邊事隨處提撕不嫌其叢脞者是豈得已而然予亦不言將作如何貌樣耶就自今日自卿等益思淬勵凡有過於工謀不欲開口者各自相規而位卑人之於官高者侮慢而易忽擺却軌範之類亦卽一一糾正無或饒貸則庶僚自可觀感以至輿儓亦必知等分其收效之處有不可勝言體統立則朝廷尊而自好之士亦當輩出不待加勸而將使揖遜之風不獨專美於唐虞卿等須勿以予言看作陳談爲先以此出擧條頒示朝紙至於讓路回避等事仍令廟堂另究修明之道可也出擧條上敎履素曰今日臨殿踐是位行是禮惓惓於體例上儀文者上而承遺大投艱之業下而爲裕後貽燕之謨也蓋朝廷之尊不尊專係於體例之嚴不嚴故臨御以後每於此等事隨現隨飭或不無下行之嫌者非獨爲外面觀瞻而已今因摠管騎堂之冒入楹內久任郞廳之混廁於三司之班無非失儀者此蓋平日無所句檢而入公門猝欲行擎拳曲跪之節其可得乎俄於重臣批旨有所槪及而祛其放倒之習猛加收拾之道其責都在於卿等予之有望於卿等者誠切矣近來朝行間無論文武皆不免此等風俗而尤可痛惡者卽所謂我國蔭官也文臣武弁以文以射各有所業朝廷之需用亦隨其才能之高下而各適其用則惟彼南行非文非武徒藉先蔭外而屢典州郡內而坐享廩祿宜盡當官盡職之道而不惟不思盡職初仕以後其計不出於謀身濡染見聞此習漸滋得一筮仕而抛却儒業計在作麾而認以妙方玆予所以痛惡者且年來懲貪之典或施於文武官而此輩則無一抵律豈眞無有而然乎方欲隨現痛繩而姑未果矣丙申以後初仕蔭窠之略爲減削亦可見予意之有在矣今所謂揚揚街路蔑法而凌分者安知非此輩之所爲耶揆以國體誠非細節看作尋常闔眼緘口之失予於卿等諸宰不能無慨然矣履素曰聖敎誠至當矣臣等豈不聞間有此習而不能各自檢飭致承下敎誠不勝萬萬悚恧而莫非如臣無似忝在董率之地不能事事之致矣上曰過矣過矣繼自今卿等各自淬勵期有實效可也頤之曰拯劣米以年條舊近替定價本作錢上納出於民無加納之弊邑無漕轉之勞也朝家恤民之至意何如而近來沿邑吏鄕或以已捧謂之未捧不無中間弄奸之事如是而豈無舟徵之弊乎今年三南年事幸値登熟沿邑拯劣米一從年條依定式作錢上納於明春而近聞沿邊市直或不滿三兩民間以代納爲難便云此等處從民願以本米收捧添載於稅船以納亦爲便民之政竝以此申飭於三南道臣何如上曰依爲之出擧條頤之曰長興庫所管龍宮義城醴泉永川豐基順興安東榮川等八邑二八月令所納各樣彩席乃是進獻及方物所需其所關重大而近來席品劣下織法粗麤長廣未準尺量綵花全無鮮色而臨期上納周旋不得每當封裹狼狽多端其中龍紋席卜定數少擇封無路揆以事體極爲寒心若此不已前頭將有不成樣大生事之慮蓋定其月令趁期上納法意有在而愆期稽滯拖到封進之時者俾京司點退不得苟充捧上之奸習也其弊專由於道臣不爲申飭邑守亦不檢察匠手自織自納之致且於席價上下之際必有吏鄕許多奸弊自明年爲始織必堅緻紋必鮮明必於月令內上納而若或過限則道臣邑守草記請勘該庫郞官拘於情私或以品麤紋渝長短廣狹不堪入用者苟充捧上則該官員草記嚴勘事嚴飭該道及該庫何如上曰依爲之出擧條頤之曰至日元子宮曆書進獻日官自本監從所願施賞後草記事命下矣問於監印官申潤國鄭守完則渠等方在三曆官俱食長祿料祿更無可付者昨年以特恩已施加資之典所願亦不外此而此非自下所敢草記擧行者故敢此仰達矣上曰施以賞加之典可也出擧條仍命仁浩書榻敎曰各司貶坐勿拘齋日皆於限內爲之思穆曰禁都擇差事與判義禁商議稟處之命矣判義禁洪檍以爲經歷依三曹例無論四五品通融移擬則可以另擇至於都事今作序陞之窠雖欲擇差其勢末由依前作初仕窠甚好云而部都事之換作初仕定式未久則到今不可銷刻更無變通之道故姑未從長決定不得稟處矣上曰俄以蔭窠漸減之意有所酬酢所謂童蒙敎官自來有名而無實至於四員之多尤爲無義就其中二員減削二員陞作六品窠似無妨或於守奉官中換作奉事直長窠則禁都之還作初仕自可移此代彼此外有甚從他變通之道乎卿其退而爛商後日更稟可也致中曰殺獄檢驗法意嚴重所謂五家長例以近隣居生人捉來推問使之參證而近來有名而無實吏隷及里任輩符同捧賂放釋切近居生者必以過去不當之人隨見隨捉枷囚多日每有騷擾之弊事之駭然莫此爲甚雖自該曹每每申飭而若非朝令恐無以嚴禁此後如有如前橫捉之弊當該檢官論罪之意出擧條嚴飭京外何如上曰依爲之出擧條鍾顯曰明年立春在於初四日而上辛祈穀在於初三日矣月令元日祈穀在於迎春東郊之後則祈辛之禮恐當在於立春之後且考宋史景德中廷臣奏啓蟄而郊乃三代彝章郊在春前乃後世變禮請以正月立春後行上辛祈穀之禮從之然則記傳所載明有可據宋朝典禮亦可倣行祀典至重雖不敢遽議而適有區區之微見敢此仰達矣上曰祈穀之用立春後上辛禮書本文文勢似然頗欠分明此所以唐宋以來有諸儒異同之論而歷代用辛亦各異規者也此一款非不欲博考釐正而予意則神之格思在以誠敬不在於立春之前後辛日近於刊冊印行之時亦未釐正者亦此意也然卿之所奏言則有據典禮則所關至重令內閣弘文館博考草記後仍令大臣文任獻議本曹指一稟處可也出擧條鍾顯曰祈穀大祭有親行之命而初一日陳賀旣是無前之大慶又有當遵之舊事軒架鼓吹似當依例磨鍊故敢此仰達矣上曰依爲之出擧條敬懋曰臣有紀律所關可達之事矣禁軍別將李得濟向於庭請班中有壞損體貌大駭瞻視之擧故推治其書員矣不惟慢不知警乃反除汰被罪之書員故不可仍置捉來他書員則又爲除汰迹涉凌級事極駭妄禁軍別將李得濟罷職何如上曰大抵近俗工於自己之謀身所謂體統間事一例闔眼身計似便獨不念國體乎此所以今日筵中嘉乃於守使之奏致慨於大臣之不爲請罪兵判者也況武將之於亞將體貌自別設令卿等處事稍過分數爲亞將者固不可相較而侮蔑焉敢於體例間事乃爾乎罷職適中占便入侍將臣筵退後開坐公廨拿入李得濟決棍後草記此後武弁等體例一或解弛自卿等難免其責另須着念可也出擧條心泰曰聞差使員曺允植之言追定火巢內有田畓而爲八結三十九卜零云田畓則從時價買得結卜依元火巢例免稅之意出擧條知委該曹何如上曰依爲之出擧條民始曰舟橋都廳都監別將李儒敬身病近來添劇不得往來看檢不可不變通都廳及別將之任今姑改差待別將差出後啓下都廳使之察任何如上曰依爲之出擧條漢豐曰內試射時貫革排立之役軍器寺貢人與衛軍互相推諉事旣伏承下敎更爲査實則其所推諉無論彼此俱無可據之文跡而第其內外試射宜無異同外各處試射則貫革排立等節衛軍專當爲之獨於內試射使軍器寺貢人擧行者事甚斑駁且衛軍則每貫革四名旣已待令稍早許入使之排立似涉便當故敢此仰達矣上曰依爲之出擧條上曰久任郞廳各陳所見可也東敎曰近來錢荒忒甚救弊之道惟在鑄錢而以銅錫極貴之致權以子母餘剩無多今若鑄以一當十錢而每一文以五六錢重爲定則常平寶通一兩所入可鑄當十錢二十餘文非但爲救錢荒之道亦當大有補於經費名之曰十錢通寶與常平通寶竝行則誠爲公私兩便之道而事係變通下詢廟堂處之似好矣上曰依爲之出擧條始源曰近來經費匱乏之中米麪尤爲不足而每年臭載其數夥然此皆故敗之類前此非不嚴飭而法綱漸弛奸僞滋長自今申明法意別立科條另爲節目俾無如前之弊似好故敢此仰達矣上曰退與判堂議之可也出擧條潞秀曰拯劣米以錢代納卽是曠絶之惠澤也在外邑擧行之道事當待秋成卽爲收捧上送而不此之爲拖至年久之後托以年條之稍久減價上納者極爲駭然自今以後如非停退之時則雖或過年一依當年條定式施行似好近因戶曹米儲之不敷本廳米戊申以後貸去之數爲二萬六千餘石太爲四千石矣目今戶曹事勢亦難以米準報而在前或有以錢代捧之例本廳每年移送作紙木外監罷貢木錢及均廳給代合以計之則木布爲一百餘同錢爲三萬四千餘兩矣本廳木錢亦患不足以此木錢中每年折半執留鱗次計減似爲兩便之道矣大同上納本有定限而近來外邑過限不納看作例事從中幻弄無所不至別關申飭何年無之而愆期之弊愈往愈甚事之駭然莫此爲甚自分以後嚴飭各邑大同木錢發送日字依大同米裝發之例隨卽修報事定式施行而如或過限則以爲自京廳別般論責之地似好故敢此仰達矣上曰大同木錢裝發收報事依爲之其餘言于堂上可以稟處者稟處可以申飭者申飭可也出擧條憲儒曰昨年湖西致敗嶺南左倉穀物因本道之狀請從民願發賣矣今年秋價錢始爲上送而一石之價多不過一二兩小不滿三四錢此雖木沈之米可合作飯作粥者則民間受價決不至如是零小而特以從民願之故不得相持循例捧上今若以此爲例來頭之弊有不可勝言而惠未下究徒損國穀此後則從民願發賣一款一切防禁依己酉年定式拯劣米代錢以每石三兩當年內收捧上納之意定式恐合事宜平倉自納乃是軍餉不虞之需其所設置不輕而重而挽近以來各邑不以新結所出之米上納每以摠廳還米移轉充納論其米色則陳久腐傷租粒相雜旣不合於貢需又不可以儲蓄故點退改色前後相續一年二年襲謬成習以至莫可矯救之境當初設施之意果安在哉此後則各別嚴飭各邑切勿以還米移轉換納必以新結米趁限上納恐合事宜京畿各邑大同自有分春秋上納之規本廳米儲自來不敷每每取用於有裕各廳當其冬序諸般貢下專靠於秋大同一條而挽近以來不遵舊例及至氷塞惟事頉報不過數三邑來納而止事之稽緩莫此爲甚自今爲始申明舊典毋得如前稽滯趁限必納之意更加申飭何如上曰言于堂上可以稟處者稟處可以申飭者申飭可也出擧條持敬曰均廳所管軍作米卽給代補用之需而當初設置事目至嚴近因歉荒捧糴之時或以各穀代捧者誠甚可悶今則年事幸至豐登必以本米準數還作以備來頭需用之意出擧條申飭何如上曰所奏甚好令均堂各別嚴飭俾有實效可也出擧條廷恢曰賑廳錢儲不敷且無歲入若當有事之時則實有難支之慮此誠可悶而近來私貸之請雖一切防塞間或有筵稟請貸者一番貸去之後延拖歲月仍不還報事之無義莫此爲甚自今以後各司筵稟請貸之規亦爲防塞何如上曰惠堂亦陳所見可也民始曰諸司之請貸不報誠是難支之弊且目下廳儲不足實無推移之道此後一切防塞似好矣上曰依爲之出擧條上曰兵曹郞廳禁衛郞廳之所奏非但屑越特命書進所懷則或以麤汚休紙書納者是豈成說竝令還給仍命仁浩書榻敎曰兵曹正郞洪大協訓鍊都監從事官李相璜拿處師鎭曰每當宮墻役事本署貢人進排瓦子而看役牌將及蓋瓦匠輩不顧浪費墻上積心等物必以全瓦打破充入而畢役之後戶曹只計其外面蓋覆者以爲實入數故所用假令十訥則籌摘不過爲五訥矣貢人難支之弊莫此爲甚其在惜財之道以成器全瓦公然打破充用於許多積心者實爲可悶申飭該曹及三營門嚴防其弊以爲貢人支保之道爲宜故敢此仰達矣上曰戶判亦陳所見可也頤之曰宮墻改築蓋瓦時補空不可用瓦礫故每以全瓦用之而籌摘則只計其外面實入貢人稱冤果有之矣上曰此後嚴禁俾有實效可也出擧條蓍喆等曰請黜置罪人鄭致達妻亟令王府夬正典刑措辭見上上曰不允出擧條蓍喆等曰請物故罪人德相亟施孥籍之典措辭見上上曰不允出擧條蓍喆等曰請逆賊尙喆追施孥戮之典措辭見上上曰不允出擧條一行刀割蓍喆等曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上上曰不允出擧條蓍喆等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條蓍喆等曰請物故罪人國榮亟施孥籍之典措辭見上上曰不允出擧條蓍喆等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條蓍喆等曰請柳星漢設鞫嚴問期於得情夬正邦刑措辭見上上曰不允出擧條蓍喆等曰請承款後物故罪人九宗亟施孥籍之典措辭見上上曰不允出擧條蓍喆等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允出擧條蓍喆曰臣目見亂逆肆橫義理陻晦耿耿憂憤居常菀結于中及叨見職屢登筵席連陳所懷未蒙允兪矣語未訖上曰前者屢言之事又何發端乎顧名思義言固好矣而餘外可言者不一而足則每筵必以此陳談斷齗要作不言之資反爲不誠極矣蓍喆曰聖敎之下臣誠慨然不能無感於天地之大也朱子聖人也當宋朝南渡之時箚議與封事中所言不出于復讎雪恥四字則以臣懲討之事何可謂之不誠乎上曰朱子之時國讎在於夷狄宜其如此矣蓍喆曰此則不然宋朝之讎果在遼金而今日卽臣等不共戴之讎也討復之義何間乎朱子之於遼金哉外間或有以臣頃日所奏謂作不言之𣠽柄故臣竊慨恨不意殿下又有此敎也上曰外間果有是言耶可謂文人意思同也予無允從之理而卿則曰此則此啓得請之前不可發一他啓云者此路一開後弊難言仍命仁浩書榻敎曰大司憲林蓍喆爲先從重推考蓍喆曰臣言議風采本不合於淸朝長憲之任且況屢陳沐浴之義終未蒙允兪之音則在臣私義惟當守有言責不得其職則去之義而適値常參有命義難逡巡冒登筵席更暴前者未畢之蘊奏未及半誨責遽下至以臣懲討之論歸之不誠之科夫懲討之義卽是擧國共公之論而祗緣臣平日言行之未能仰格於君父有此責敎之備至竟致所懷之中撤以此情踪顧何敢晏然於臺次乎請命遞斥臣職上曰勿辭亦勿退待出擧條上敎蓍喆曰不得其職而去則去將何之蓍喆曰退伏田畝則是亦去也洪彦燮之事臣不能辦得者實由於貪戀祿位之心矣上曰懲討之心誰不如卿而何獨如是乎蓍喆曰諸賊之自鄭妻以下至於星九而在於合啓者殿下豈曰無罪而尙此假貸久屈王章乎夫法者非殿下之法也列聖朝金科玉條燦然俱備苟有身犯惡逆罪關宗社者未嘗不施今殿下旣不以諸賊爲無罪而獨不用此法是殿下於金石之典恐未免低仰矣每以不允有斟量之敎如賊復之凶肚逆腸有浮魯禧之狀殿下洞悉無餘至有每一登筵心骨俱顫之敎而以其徒黨寔繁手握重兵不卽處分此豈非有欠於乾斷乎上曰予豈但以徒黨之繁不卽處分乎卿旣知其必不聽從而爲此斷齗者其非不誠而何蓍喆曰以臣此言謂之不誠則設置臺官將安用哉非但此也簡賊之妖凶情節畢竟處分有所斟量之失當者矣上曰當此稱慶飾喜之節何必以此等說如是張皇乎蓍喆曰俄者惠堂處分之聖敎誠爲至當臣不勝欽仰之至大抵法外恩賞雖出於自上特施其流之弊固不可勝言而況彼掌財之臣擅施無例之擧難免要譽之跡者揆以事理寧非可駭之甚者乎當初創開之該堂不可罷職而止臣謂特施削職之典宜矣上曰依爲之出擧條鎭宅曰臣姿質庸陋本不合於淸朝耳目之任而長憲起伏之際以所懷之同故同爲起伏而至有承宣請推之擧臣何敢晏然臺次乎請命遞斥臣職上曰勿辭亦勿退待出擧條鎭宅曰懲貪之典實爲今日急務濟州前牧使李喆運之許多罪犯果如姜鳳瑞之疏則烹阿之典不可不用而第伏念官民之分本自截然況此耽羅一域邈在海外憑仗王靈維繫民心者賴有官長而已使喆運雖伏贓汚之律在鳳瑞已有凌犯之罪繡衣行査後未知處分之如何而其疏所云四字悖說不待査問之擧已屬誣罔之科謀陷土主自有當律今若以遐遠蠢愚之故而置而勿論則遠島頑習無以知戢請前掌令姜鳳瑞爲先施以刊削之典上曰所謂四字之說亦不過一時妄發渠於問啓之下以此爲對則與搆陷差間其他事件有行査之命當待決末處分矣出擧條悌東奏院啓訖仍請下諭上曰年少臺諫求助之下無一新啓事極駭然矣悌東起伏曰方以所懷仰奏矣上曰然則何不於下諭前以啓論奏乎如無飭敎將欲捱過尤萬萬駭然如尹悌東輩不畏國體亦不念渠之曾所經歷者乎仍命書榻敎曰正言尹悌東爲先遞差令該府拿問處之又命書傳敎曰諫長聞有實病亞諫有實政以致深夜違牌云竝許遞若此則今日常參諫院無一新啓乎政官卽爲牌招開政以入侍中人擬入待下批先入侍後謝恩上曰新除諫臺卽令入侍俄者諫啓勿施更爲傳啓可也致淳等曰請金甲島爲奴罪人克觀古今島罪人克泰竝令王府嚴鞫得情夬正王法措辭見上上曰不允出擧條致淳等曰請逆賊尙魯亟施孥戮之典措辭見上上曰不允出擧條致淳等曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允出擧條錫夏曰頃年字恤典則之頒下實出於我聖上如傷若保之至仁盛德而有司之奉行未必無漸不如初之歎近於街路之上間或有遺棄失所之弊當此寒節誠爲矜惻請申飭該堂俾有終惠之道上曰依啓出擧條致淳等曰新除授獻納徐有鍊時在京畿抱川地正言沈達漢時在長湍地請竝斯速乘馹上來事下諭上曰依啓出擧條獻重曰俄者大司憲林蓍喆所奏懲討之論此實擧國同聲之大義理也其言誠亦支繁而論以臺體則可奬不可催折伏願特寢重推之命以光聖德焉上曰不允出擧條獻重曰近來癘氣無歲無之自冬而始熾于春夏其爲憂憫莫大於此年前關西道臣因朝令別行癘祭不久自熄此實我聖上恤民之念格神之誠致此孚應之捷也臣不勝欽仰贊歎而見今日候尙煖頗有更熾之慮都下如此遐外可知臣謂分付諸道一依關西例各別致虔設祭之地宜矣履素曰儒臣之言非不好矣而非時癘祭恐不可輕易設行矣上曰然矣仁浩曰壯勇大將金持默纔以備局堂上罷職矣將兵之任不可無一刻摠察之人何以爲之乎上曰壯勇大將姑勿出代都提調摠察從事官發牌聽傳敎可也出擧條勉兢曰久任郞之不得以無所懷仰對事曾有飭敎而兵曹正郞洪大協訓鍊都監從事官李相璜司僕判官韓大裕旣是久任且是錢穀衙門而乃以無所懷直爲退出事體所在不可無警推考何如上曰司僕則近與堂上留意蘇弊云勿論其餘郞官拿處可也出擧條仁浩曰入侍政官旣無牌招之敎而徑先出牌事甚駭然當該注書李弘達所當重勘而本院請推之外無他可施之罰何以爲之乎上曰拿處可也出擧條思穆曰今朔爲始當爲儲窠而若出郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條仍命書榻敎曰承旨前望單子入之待下批牌招察任又命書榻敎曰新除授兵曹判書待下批牌招傳授命召又命書判付訖命退上曰諸臣筵退之時東西班錯雜者職當規正而身先失儀諫長以下竝推考可也諸臣以次退出